Публикувано на 22 Mar 2018 | Всички новини | Автор: VR
Днес, 22 март, беше представен “Fake Profile” - новият самостоятелен проект на Pavell & Venci Venc’, продуциран от Вирджиния Рекърдс. След успеха на колаборацията им с Михаела Маринова в сингъла „Листата падат“ в края на миналата година и изненадващия им подарък за феновете на 01 януари „Кифли, батки, кеш“ с участието на MAGI, „Fake Profile” е логичната следваща стъпка за най-успешното хип-хоп дуо.
„Винаги сме правили музика, която отразява духа на времето, в което живеем, както и на собствените ни ценности. Тази песен не прави изключение. С нея напомняме, че истината винаги е по-силна и красива от измислените образи. Има прекалено много фалш наоколо, не само в социалните мрежи, а и в живота на младите хора въобще. Фалшивите профили са излишни маски и точно тях сваляме в парчето и във видеото“, казва Pavell.
В клипа към “Fake Profile”, дело на режисьора Люси Иларионов, са преплетени двете реалности – на истинските Pavell & Venci Venc’ и на техните „фалшиви профили“, създадени с помощта на специален състаряващ грим. „Заснемането на това видео беше едно от най-запомнящите се преживявания, които сме имали като артисти. Видяхме се с поне 30-40 години по-възрастни, снимахме и на една от най-високите точки в София заедно с около 100 човека от близките ни приятели, познати и колегите ни DARA и Иво Добрев (от дуото Пламен и Иво). Именно те и снимачният екип бяха първите хора, които чуха парчето и реакцията им беше знак за нас, че сме свършили добра работа“, разказва Venci Venc’. Вирджиния Рекърдс и водещите „Гласът на България“ скоро ще представят и новия дизайн от мърчъндайза на артистите, този път с темата “Fake Profile”, на SundayHabit.com.
Снимките на видеото към “Fake Profile” са осъществени с подкрепата на Hell Strong Focus и хотел „Маринела“, а гардеробът на артистите е осигурен от Andrews Fashion Studio.